DA stuur petisie oor Afrikaans van stapelDie DA het ‘n petisie van stapel gestuur om Afrikaans as inheemse taal te laat verklaar. (Argieffoto: Wikimedia Commons) Die minister van hoër onderwys en opleiding, Blade Nzimande, moet die Afrikaanssprekende gemeenskap in die openbaar en onvoorwaardelik om verskoning vra vir sy klassifisering van Afrikaans as sogenaamde uitheemse taal. Dr. Leon Schreiber, die DA se kiesafdelingshoof op Stellenbosch, sê die party glo dat die klassifisering inbreuk maak op die diverse Afrikaanssprekende gemeenskap se reg op moedertaalonderrig, gelykheid en waardigheid. “Die definisie wek ook die indruk dat die ANC-regering die sprekers van Afrikaans as ‘uitheems’ of op die een of ander manier ‘vreemd’ aan Suid-Afrika beskou,” sê Schreiber. Die DA eis ook dat Nzimande openbare universiteite moet vra om hul taalbeleid aan te pas om ruimte te skep vir Afrikaans se status as inheemse taal. Schreiber sê Nzimande volhard met die “haatlike, kwetsende en onwetenskaplike klassifisering van Afrikaans as ‘uitheems’ ten spyte van die Konstitusionele Hof se eenparige uitspraak in die onlangse Unisa-hofsaak, waartydens regter Steven Majiedt uitdruklik daarop gewys het dat die begrip ‘inheemse tale’ ook Afrikaans insluit”. Die regter het in sy uitspraak gewaarsku dat die wanopvatting van Afrikaans as die “wit mense se taal” en die “taal van die onderdrukker”, ŉ wanvoorstelling van die taal en die ware oorsprong daarvan is. Nzimande het vroeër vandeesweek gesê hy erken Afrikaans as een van die land se 11 amptelike tale, maar kan nie toelaat dat Afrikaans gebruik word as ŉ manier om uit te sluit of te onderdruk nie en ook nie as ŉ manier om ŉ “eng en rassistiese Afrikaner-nasionalistiese agenda” te bevorder, soos “die geval onder apartheid” was nie. Schreiber sê dit verg herhaling dat Afrikaans tans oorheersend die taal van swart mense is. “Dit word gebesig deur swart mense, nie net in sogenaamde ‘bruin’ woonbuurte nie, maar ook in baie swart woonbuurte in verskeie streke van ons land,” sê hy. Die DA het reeds ŉ klag oor Nzimande se definisie van Afrikaans as “uitheems” by die Menseregtekommissie ingedien, en het nou ook ŉ petisie van stapel gestuur vir die regering om Afrikaans amptelik as inheemse taal te erken. Die SA Akademie vir Wetenskap en Kuns sê hy distansieer hom ook van die minister se “uitgediende stereotipering van die Afrikaanse taalgemeenskap”. “Die agbare minister se bedenklike taalpolitieke uitlatings oor Afrikaans en die gepaardgaande taalgemeenskap laat die SA Akademie met geen ander keuse nie as om sy uitlatings ten sterkste te betreur en ŉ dringende beroep op dr. Nzimande te doen om hom van ingeligte taalkundige raadgewing te laat bedien,” sê prof. Anne-Marie Beukes, hoof van die SA Akademie. Die organisasie het die minister se uitsprake as “onverskillig” en “ongegrond” bestempel en Beukes sê hulle verwerp dit met minagting. Beukes sê Afrikaans word net op een of twee universiteitskampusse as ŉ medium van onderrig gebruik en sê universiteitslesingsale landwyd is “vertoonvensters vir Engelse hegemonie, ten koste van ons inheemse tale, waarby Afrikaans natuurlik ingesluit is”. Die SA Akademie sê die Afrikaanse taalgemeenskap is die mees diverse in Suid-Afrika. “Hierdie gemeenskap het ver gevorder op ŉ pad van versoening en inklusiwiteit binne en buite ons gemeenskap. Afrikaanssprekendes beskou ons jong taal as ŉ onskatbare bate vir al sy sprekers en mede-Suid-Afrikaners in die strewe na nasiebou in ŉ konteks van diversiteit. “Ons bestuur ons taal- en kultuurbates met groot sorg en beslis nié ten koste van ander taalgemeenskappe nie. Ons is trots op die opbouende rol wat ons gemeenskap, die derde grootste taalgemeenskap in Suid-Afrika, in die heropbou van ons land vervul,” sê Beukes. Aan Nzimande sê Beukes: “U verklaar ‘Afrikaans moet in ŉ demokratiese Suid-Afrika inpas’. En u wil Afrikaans ‘red van ŉ wit regse agenda’? Dit noop ons om te vra: Waar woon en werk u, dr. Nzimande? “Beskik u oor kundige taalsosioloë en -raadgewers? Die SA Akademie bied graag die dienste aan van ons kundige lede en veral dié van ons Onderwys- en Taalkommissies. Hulle staan gereed om u by te staan, as u so sou versoek.”